SPOROČILO ZA JAVNOST

Občinska svetnika stranke Zares, socialno liberalni, Franci Beg in Matic Vidic z obžalovanjem sprejemava županovo novico, da so propadli vsi poizkusi pri iskanju vlagateljev v novo športno dvorano v Portovalu.

Meniva, da je to nov županov neuspeh, odraz tega, da se je celotna zadeva vodila netransparentno, naprofesionalno ter z zelo nejasno postavljenim ciljem, predvsem pa predolgo v iskanju končnega odgovora, ki je bil ves čas na dlani.

Župan si je s celoletnim delovanjem v letu 2011 nabral že precej nepojasnjenih odgovorov na odprta vprašanja, ki jih ni dolžan samo občinskim svetnikom, temveč vsem občanom, predvsem tistim, ki so ga izvolili na volitvah leta 2010, čeprav je trenutno stanje v občini v neki meri tudi odraz njegovega prejšnjega mandata.

Skrajni čas je za natančne odgovore s podkrepljenimi dokumentiranimi dokazi v zvezi z negospodarnim najemom novih prostorov za RIC, škodljivim ravnanjem v zvezi z javnim denarjem v Zarji, načinom kadrovanja na občini in njenih javnih podjetjih, porabi sredstev v zvezi z novo športno dvorano, izogibanju sklica izrednih sej občinskega sveta in še bi lahko naštevali.

Skrajni čas je, da bi župan razmislil in sam sklical izredno sejo občinskega sveta, kjer bi lahko na vsa odprta vprašanja tudi odgovoril, saj na rednih sejah to časovno ni mogoče.

Skrajni čas je, da bi vseh 30 občinskih svetnikov razmislilo o svojem delovanju, o tem, kdo jih je izvolil in kakšno politiko v nedogled podpirajo s svojim tihim pristankom, pa so jo do nedavnega še kritizirali ter tudi tisti, ki župana danes kritizirajo, pa so ga do nedavnega iz svojih koristi  še podpirali.

